Il-Ministeru tal-Finanzi ħabbar żewġ skemi biex jippromwovi t-tfaddil u l-pensjoni privata mhux obbligatorja. Fit-tnedija tal-iskemi, il-Ministru tal-Finanzi Edward Scicluna spjega li l-inċentivi offruti mill-Gvern ser ikunu għal tfaddil ġdid fiż-żewġ skemi li ser jitħaddmu mill-banek u l-istituzzjonijiet finanzjarji. Bil-għan li aktar nies jaħsbu fil-ġejjieni u jfaddlu, il-Gvern nieda żewġ skemi, waħda tipprovdi għal kont ġdid ta’ tfaddil u oħra fi skema privata ta’ pensjoni li min jidħol fiha ser ikollu tnaqqis fit-taxxa. Il-Ministru tal-Finanzi, Edward Scicluna spjega li l-Gvern se jkun qed jiffranka t-taxxa lill-persuni li ser jidħlu f’dawn l-iskemi u jibdew iġemmgħu flushom mal-banek u istituzzjonijiet finanzjarji privati. “Qegħdin nagħtu massimu ta’ €4,000 lil kull koppja jiġifieri koppja li jħallsu t-taxxa se jkollhom eżenzjoni fuq skema jew f’oħra biex iwarrbu sa massimu ta’ €4,000 fis-sena”, qal Scicluna. Il-Professur Scicluna qal li min se jfaddal fl-iskema ta’ rtirar jkun jista’ jieħu sa 30% tal-flus imġemma’ meta jilħaq l-età tal-irtirar. Il-bqija jingħataw f’forma ta’ pensjoni kull xahar.  L-investituri f’din l-iskema jiffrankaw 150 fis-sena f’taxxa jekk jinvestu €1,000 u €300 jekk il-koppja jinvestu €1,000 kull wieħed. It-tieni skema hija maħsuba għal dawk li ma jkunux iridu jorbtu flushom fit-tul. Għal dawn ser isir kont ta’ tfaddil individwali li l-imgħax annwali  fuqu ser ikun eżenti mit-taxxa ta’ 15% fuq ammonti ta’ €1,000 jew €2,000 li jiġu depożitati kull sena. Il-Ministru qal li b’dawn iż-żewġ skemi l-Gvern qed jinkoraġġixxi lil persuni bi dħul baxx biex jibdew iġemmgħu.